二十日發都門二十三日次潁昌過故府張幾仲舊居
作者：趙鼎臣
朝代：宋

paragraphs: 入門見華屋，愴然傷我神。
堂堂想平生，英氣猶逼人。
園花與檻竹，種植手自親。
愛之不忍觸，欲去輒逡巡。
緬懷大觀初，幕府參下賓。
前驅列貔虎，後乘邀徐陳。
縱獵轅門曉，賦詩瀛臺春。
何曾有天驕，安若兒女馴。
至今帳下吏，往往驅朱輪。
凄凉十年內，梓樹忽輪囷。
惟餘一書記，白首走埃塵。
猥忝刺史符，愧彼吏與民。
公門那敢辱，往戒猶書紳。